Hotelová akadémia

Hotelová akadémia je vzdelávacia inštitúcia, ktorej hlavným študijným zámerom je pripraviť odborníkov, ktorí by mali teoretické vedomosti, praktické zručnosti a návyky v oblasti hotelierstva, reštauračného stravovania, v strediskách účelového stravovania a v ďalších príbuzných službách cestovného ruchu. Okrem tohto odborného vzdelania je poskytnuté aj všeobecné vzdelanie, vďaka ktorému sa ľahšie adaptuje v praxi. 
Profil absolventa
Absolventi sú okrem samostatného podnikania v oblasti hotelierstva a stravovania, alebo manažovania strednej úrovne alebo podporných služieb v hotelovom zariadení schopný vykonávať ekonomické činnosti, pomocou ktorých získavajú a ďalej pracujú s informáciami v oblasti poskytovania služieb, ovládajú účtovníctvo, vedenie administratívy, personalistiku. Vedia využívať informačno- komunikačné technológie, základy hospodárskej korešpondencie a účtovnej evidencie. Dokážu zostaviť ponuku produktov a pri podnikateľských zámeroch aplikovať nástroje marketingu. Podstatná je aj znalosť minimálne dvoch cudzích jazykov (väčšinou majú žiaci možnosť vybrať si spomedzi anglického, nemeckého, francúzskeho, ruského, alebo španielskeho jazyka), ktorá umožňuje komunikovať s cudzincami, používať odborný jazyk pri vykonávaní profesie alebo študovať zahraničnú odbornú literatúru.

Vyučovanie
Povinné predmety
Okrem všeobecnovzdelávacích predmetov, nachádzajúcich sa na bežných školách sa žiaci hotelovej akadémie venujú aj povinným odborným predmetom ako sú:
administratíva a korešpondencia
aplikovaná informatika
ekonomika
geografia cestovného ruchu
hotelový a gastronomický manažment
marketing
náuka o potravinách
náuka o výžive
právna náuka
technika obsluhy
technológia prípravy pokrmov
účtovníctvo.Ministerstvo školstva Slovenskej Republiky:Pedagogická dokumentácia.  [online] 2010. Dostupné na internete na http://www.siov.sk/ext_dok-_c6323_6_hotelova_akademia/9636c

Voliteľné predmety
Žiaci majú možnosť výberu z rôznych voliteľných predmetov, ako napríklad:
aplikovaná ekonómia
animácia v hoteli
aplikovaná informatika
ekonomické cvičenia
kongresové služby
literárny seminár
spoločenská komunikácia
medzinárodná gastronómia
náuka o nápojoch
odpadové hospodárstvo
služby cestovného ruchu
sprievodcovská činnosť
úvod do sveta práce a inéMinisterstvo školstva Slovenskej Republiky: Pedagogická dokumentácia.  [online] 2010. Dostupné na internete na http://www.siov.sk/ext_dok-_c6323_6_hotelova_akademia/9636c.

Prax
Prax je súčasťou spomínaných predmetov, alebo je to samostatný vyučovací predmet. Má dve časti- učebná a odborná časť. Prax (týka sa len vybraných predmetov) žiaci 2.,3. a 4. ročníka absolvujú v čase prázdnin alebo vo voľných dňoch a jej dĺžka je väčšinou 4 týždne. Často je  podmienkou pre postup do ďalšieho ročníka. Delí sa na učebnú a odbornú prax. Učebná prax je realizovaná pod priamym vedením učiteľa a odborná prax pod vedením majstrov alebo prevádzkových pracovníkov/inštruktorov. Vyučovanie je v každom ročníku obohatené aj o exkurzie, ktorých cieľom je prehĺbiť a upevniť poznatky získané v teoretickom vyučovaní.

Iné
Súčasťou niektorých hotelových akadémií sú aj kurzy, ktoré sú zamerané na konkrétne činnosti v praxi a sú akreditované Ministerstvom školstva SR. Nie sú časťou výučby a sú platené. Sú to rekvalifikačné kurzy napríklad na sprievodcu cestovného ruchu (zvládnutie techniky a metodiky sprievodcu cestovného ruchu), barmana (príprava a servírovanie miešaných nápojov), baristu (príprava a servírovanie kávy), someliéra (základy enológie, podávania vína a jeho ošetrenie), diétneho kuchára (príprava pokrmov v liečebnej výžive, špeciálne formy podávania jedál a pravidlá správnej výživy), a iné.

Záverečná skúška
Počas štúdia na hotelovej akadémii, po absolvovaní troch ročníkov, určeného rozsahu 1500 hodín praxe a výcviku v praktických činnostiach zameraných na získanie zručností v príslušnom odbore, žiaci môžu vykonať dobrovoľnú záverečnú skúšku a získať výučný list, napríklad v odbore kuchár-čašník.

Po piatich rokoch je štúdium ukončené maturitnou skúškou, v prípade jej zvládnutia  majú absolventi vysvedčenie o maturitnej skúške a teda majú možnosť ďalšieho vzdelávania v pomaturitných formách štúdia a na vysokej škole alebo univerzite, predovšetkým so zameraním na ekonómiu alebo cestovný ruch, ale nie sú vylúčené ani iné odbory, ako napríklad cudzie jazyky.

Referencie

Externé odkazy
Ministerstvo školstva SR
Pedagogická príručka Ministerstva školstva SR

Kategória:Vzdelávanie
Kategória:Hotely